L-UE qed taġġorna r-regoli tagħha dwar it-tikkettar tat-tajers rigward il-prestazzjoni tal-enerġija u testendi l-ambitu tagħha għat-tajers għal vetturi tqal. It-tikketti ser ikunu aktar viżibbli għall-konsumaturi u jinkludu informazzjoni dwar is-silġ u l-qabda fuq is-silġ. Illum, il-Kunsill adotta l-pożizzjoni ta' negozjar tiegħu dwar ir-regoli l-ġodda proposti. Il-konsumaturi ser jibbenefikaw mir-regoli l-ġodda billi jistgħu jagħmlu għażla infurmata dwar is-sikurezza u l-effiċjenza fl-użu tal-fjuwil tat-tajers tagħhom. Huma ser jikkontribwixxu wkoll għat-tnaqqis tal-emissjonijiet ta' gass b'effett ta' serra fis-settur tat-toroq u b'hekk jgħinu biex l-UE tilħaq l-impenji tagħha taħt il-Ftehim ta' Pariġi. Anton Anton, Ministru għall-Enerġija tar-Rumanija u l-president tal-Kunsill Il-pożizzjoni ta' negozjar tal-Kunsill tiċċara u testendi l-ambitu tal-qafas regolatorju attwali. Hija taġġorna t-tikketti u tagħti mandat biex tiġi inkluża informazzjoni dwar is-silġ u l-qabda fuq is-silġ. Ir-rekwiżiti l-ġodda rigward fejn titqiegħed it-tikketta, inkluż għal bejgħ mill-bogħod u bejgħ fuq l-internet, se jtejbu l-viżibbiltà tagħha għall-konsumaturi u tiżgura li huma jkunu infurmati b'mod sħiħ meta jiddeċiedu x'jixtru. Ir-regolament se jtejjeb ukoll l-infurzar billi joħloq obbligu li t-tajers jiġu rreġistrati f'bażi tad-data tal-prodotti. L-ambitu tar-regolament huwa estiż għall-ewwel darba għat-tajers ta' trakkijiet u xarabanks (tajers C3). Qabel, it-tajers tal-karozzi u l-vannijiet biss kienu inklużi fir-regoli. Il-pożizzjoni tal-Kunsill tippermetti wkoll l-inklużjoni futura tat-tajers ittredjati mill-ġdid, ladarba jkun ġie żviluppat metodu xieraq ta' ttestjar għall-kejl tal-prestazzjoni ta' tali tajers. Klawsola ta' rieżami tagħti l-possibbiltà għall-inklużjoni futura tal-kilometraġġ u l-brix bħala parametru għat-tikketta meta jkunu disponibbli metodi ta' ttestjar adegwati. L-objettiv tas-sistema ta' tikkettar tat-tajers huwa li jitnaqqsu l-emissjonijiet ta' gass b'effett ta' serra u t-tniġġis akustiku fis-settur tat-trasport u li jżid is-sikurezza fit-toroq billi l-konsumaturi jkunu infurmati aħjar dwar il-parametri tal-effiċjenza fl-użu tal-fjuwil, tal-ħsejjes u s-sikurezza tat-tajers li jixtru. It-trasport bit-triq huwa responsabbli għal madwar 22% tal-emissjonijiet ta' gass b'effett ta' serra totali tal-UE, u t-tajers, prinċipalment minħabba r-reżistenza għad-dawrien tagħhom, jammontaw għal 5-10% tal-konsum tal-fjuwil tal-vettura. Għalhekk tnaqqis fir-reżistenza għad-dawrien tat-tajers jikkontribwixxi biex jitnaqqsu l-emissjonijiet filwaqt li jipprovdu wkoll tnaqqis fl-ispejjeż għall-konsumaturi bis-saħħa ta' konsum tal-fjuwil aktar baxx. Reviżjoni tar-regoli saret neċessarja billi rieżami tal-qafas leġislattiv attwali wera li l-iskema tat-tikkettar tat-tajers ma kinitx qed tilħaq kompletament l-objettiv tagħha li tnaqqas l-emissjonijiet ta' gass b'effett ta' serra fis-settur tat-trasport minħabba n-nuqqas ta' viżibbiltà tat-tikketti u n-nuqqas ta' infurzar. Passi li jmiss Ladarba l-Parlament Ewropew jadotta l-pożizzjoni tiegħu dwar il-fjal, jistgħu jibdew in-negozjati interistituzzjonali. Test tal-pożizzjoni tal-Kunsill (Approċċ ġenerali) Proposta tal-Kummissjoni Paġna tal-Kummissjoni dwar it-tajers Ara l-paġna tal-laqgħa